અમદાવાદ શહેરના મહિલા વિભાગના એડિશનલ ડીસીપી પન્ના મોમાયાએ કેટલાક તથ્યો આપતાં જણાવ્યું હતું કે,‘અમને ઘરેલૂ હિંસાની સાતથી આઠ હજાર અરજીઓ મળે છે. માત્ર ૧૦ ટકા કિસ્સામાં કેસ દાખલ થાય છે અને બાકીમાં સમાધાન થઇ જાય છે. મહિલાઓના કેસોની તપાસ માટે અલાયદું મહિલા યુનિટ છે. મહિલાઓને તેમના કેસોમાં પોલીસ તંત્ર મદદ કરે છે. એ માટે મહિલા સમિતિ પણ છે. અમે તેમને તબીબી સહાય અને કાયદાકીય કાર્યવાહી માટેની મદદ પણ પુરી પાડીએ છીએ. પરંતુ કાયદાની અમલવારીની વાત આવે તો તેમાં અનેક છીંડા જોવા મળે છે. તેવી જ રીતે લોકોની માનસિકતામાં પણ. મહિલાઓ સામેના સાઇબર ક્રાઇમમાં આપણે હજુ પણ મૂક છીએ.’ગુજરાત યુનિવર્સિટીના પ્રોફેસર રંજના હરીશે મહિલાઓએ સ્વયં સશક્ત બનવાની વાત ઉપર ભાર આપ્યો હતો. તેમણે કહ્યું હતું કે,‘મહિલાઓએ સ્વયં સશક્ત બનવું પડશે અને મહિલાઓએ જ મહિલાઓની પડખે ઊભા રહેવું પડશે. કાયદો તો સુરક્ષા આપે છે, પરંતુ કાયદો, જાગૃતિ, સમાનતા અને સમાજની માનસિકતા એક થાય ત્યારે જ મહિલાને સલામતી મળશે. કાયદો તો છે પરંતુ પિતૃપ્રધાન સમાજની માનસિકતાના લીધે તેનો યોગ્ય રીતે અમલ થઇ શકતો નથી. બંધારણે સ્ત્રી-પુરુષ તમામને સમાન અધિકાર આપ્યાં છે. ત્યારે એ વિશે જાગૃતિ વધારવાની જરૂર છે. તેથી જ યુનિવર્સિટીમાં વિમેન ડેવલપમેન્ટ સેલ કાર્યરત છે અને પુરુષો પણ તેમાં જોડાય છે.’